ΓΡΑΠΤΗ ΕΡΩΤΗΣΗ E-0985/96 υποβολή: Luigi Moretti (ELDR) προς την Επιτροπή (26 Απριλίου 1996)

Θέμα: Αντικανονικές δαπάνες στο πλαίσιο του ΕΓΤΠΕ

Μετά την εκκαθάριση εκ μέρους της Επιτροπής των λογαριασμών του ΕΓΤΠΕ για το οικονομικό έτος 1992, τα κράτη μέλη πρέπει να επιστρέψουν στην ΕΕ 787 εκατ. Ecu τα οποία δαπανήθηκαν αντικανονικώς.

- λαμβάνοντας υπόψη ότι η ΓΔ Γεωργίας είναι υπεύθυνη για την επιτήρηση των συστημάτων ελέγχου που εφαρμόζουν τα κράτη μέλη,- λαμβάνοντας υπόψη ότι η Επιτροπή, όπως δήλωσε ο Επίτροπος κ. Fischler, «δεν διαθέτει τα αναγκαία μέσα για να επιτελέσει το έργο αστυνομίας όσον αφορά την παράβαση της νομοθεσίας της ΕΕ» και ότι επομένως «είναι υποχρέωση κάθε κράτους μέλους» να εξασφαλίζει τη νόμιμη χρήση των χρημάτων των φορολογουμένων,

Με ποίους τρόπους νομίζει η Επιτροπή ότι θα μπορέσει να επιβάλει κυρώσεις στα κράτη μέλη που δεν θα επιτύχουν την ορθή διαχείριση των κοινοτικών κονδυλίων;

Προτίθεται η Επιτροπή να συστήσει επιτροπές προληπτικού ελέγχου;

Ποία μέτρα προτίθεται να λάβει η Επιτροπή για την αποτελεσματικότερη προστασία των οικονομικών συμφερόντων της ΕΕ;

Απάντηση της κας Gradin εξ ονόματος της Επιτροπής (3 Ιουνίου 1996)

Όσον αφορά το ειδικό θέμα των προστίμων που επιβάλλονται στα κράτη μέλη τα οποία δεν μπορούν να εξασφαλίσουν τη σωστή διαχείριση των κοινοτικών πόρων, η Επιτροπή θα ήθελε να επισημάνει ότι, μπορεί να προσφύγει για όλα τα θέματα στο Δικαστήριο (Άρθρο 169 της Συνθήκης ΕΚ) το οποίο μπορεί να επιβάλει την καταβολή κατ' αποκοπή ποσού ή χρηματικής ποινής εάν διαπιστώσει ότι το συγκεκριμένο κράτος μέλος δεν έχει λάβει τα απαραίτητα μέτρα για τη συμμόρφωσή του με την απόφαση του Δικαστηρίου (Άρθρο 171 της Συνθήκης ΕΚ).

Όσον αφορά το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) - τμήμα Εγγυήσεων, η νομοθεσία, η οποία προβλέπει ένα σύστημα απαγόρευσης της χρηματοδότησης, τροποποιήθηκε πρόσφατα ((Κανονισμός (ΕΚ) αριθ. 1287/95 του Συμβουλίου (ΕΕ L 125, 8.6.1995) και Κανονισμός (ΕΚ) αριθ. 1663/95 της Επιτροπής (ΕΕ L 158, 8.7.1995) )) προκειμένου να ενσωματώσει σ' αυτή τις αρχές μιας πιο προληπτικής προσέγγισης. Τα κράτη μέλη καλούνται να εγκρίνουν τους οργανισμούς πληρωμής που παρέχουν επαρκείς εγγυήσεις (επιλεξιμότητα των αιτήσεων και συμμόρφωσή τους με τους κοινοτικούς κανόνες, ακριβής και πλήρης λογιστική καταχώρηση των πραγματοποιούμενων πληρωμών, υποβολή των εγγράφων εντός των προθεσμιών και υπό τη μορφή που προβλέπεται από τους κοινοτικούς κανόνες). Εξάλλου, οι ετήσιοι λογαριασμοί των οργανισμών πληρωμής θα πρέπει να συνοδεύονται από ένα πιστοποιητικό που θα βεβαιώνει ότι είναι πλήρεις, ακριβείς και αληθινοί οι διαβιβαζόμενοι λογαριασμοί.

Η Επιτροπή επιθυμεί τέλος να επισημάνει ότι ελέγχους πραγματοποιούν τόσο το Ελεγκτικό Συνέδριο όσο και η ίδια η Επιτροπή.

Η Επιτροπή δεν προτίθεται να δημιουργήσει μία νέα επιτροπή στον τομέα της προστασίας των οικονομικών συμφερόντων της Κοινότητας. Όσον αφορά τις δαπάνες του ΕΓΤΠΕ - τμήμα Εγγυήσεων, υπάρχουν ήδη επιτροπές (η επιτροπή του ΕΓΤΠΕ καθώς και η ομάδα εργασίας του ΕΓΤΠΕ σχετικά με τις παρατυπίες και την αμοιβαία αρωγή). Υπάρχει επίσης και η συμβουλευτική επιτροπή για τον συντονισμό της καταπολέμησης της απάτης, η οποία καλύπτει όλες τις οριζόντιες πτυχές και δημιουργήθηκε το 1994 ((Απόφαση 94/140/ΕΚ της Επιτροπής 7 ΕΕ L 61, 4.3.1994 )).

Όπως αναφέρεται στο πρόγραμμα εργασίας του 1996 σχετικά με την καταπολέμηση της απάτης ((COM (96) 17 τελικό, 31.1.1996 )), η Επιτροπή συνεχίζει προς το παρόν την ανάπτυξη της στρατηγικής της με στόχο την προστασία των οικονομικών συμφερόντων της Κοινότητας. Η στρατηγική αυτή περιλαμβάνει πρωτοβουλίες που έχουν ως στόχο την ενίσχυση της επιτόπιας παρουσίας, την επίτευξη στενότερης συνεργασίας μεταξύ της Επιτροπής και των κρατών μελών, τη βελτίωση της κοινοτικής νομοθεσίας και την καλύτερη εναρμόνιση των εθνικών νομοθεσιών.